SL Uradni list Evropske unije L 300/44

IZVEDBENI SKLEP KOMISIJE (EU) 2015/2058

z dne 13. novembra 2015

o spremembi in popravku Izvedbenega sklepa (EU) 2015/144 o določitvi postopkov za predložitev vlog za nepovratna sredstva in zahtevkov za plačilo ter povezanih informacij glede nujnih ukrepov v zvezi z boleznimi živali iz Uredbe (EU) št. 652/2014 Evropskega parlamenta in Sveta

(notificirano pod dokumentarno številko C(2015) 7807)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1), in zlasti člena 36(5) Uredbe,

ob upoštevanju naslednjega:

(1) Izvedbeni sklep Komisije (EU) 2015/144 (2) določa postopke za predložitev vlog za nepovratna sredstva in zahtevkov za plačilo ter povezanih informacij glede nujnih ukrepov v zvezi z boleznimi živali iz Priloge I k Uredbi (EU) št. 652/2014.

(2) V angleški, bolgarski, češki, danski, estonski, finski, grški, italijanski, latvijski, madžarski, malteški, nemški, nizozemski, poljski, portugalski, romunski, slovaški, slovenski, španski in švedski jezikovni različici Izvedbenega sklepa (EU) 2015/144 se prvi odstavek člena 1 nanaša na „bolezni iz Priloge I k navedeni uredbi.“ V navedenih jezikovnih različicah ni navedeno, h kateri uredbi spada Priloga I, zato je potrebno pojasnilo z jasnim sklicem na Uredbo (EU) št. 652/2014. Poleg tega je besedilo navedenega odstavka v hrvaški jezikovni različici drugačno in se sklicuje tudi na člen 6(1) Uredbe (EU) št. 652/2014. Hrvaško jezikovno različico je zato treba uskladiti z drugimi jezikovnimi različicami.

(3) Člen 3(b) Izvedbenega sklepa (EU) 2015/144 določa, da države članice Komisiji predložijo podrobne informacije o stroških v podporo zahtevku za plačilo ter o nastalih in plačanih stroških za različne kategorije upravičenih odhodkov v skladu z obrazcem iz Priloge IV k navedenemu izvedbenemu sklepu. Za prilagoditev navedenega obrazca navedeni zahtevi je treba v oddelku z naslovom „Operativni stroški – Zahtevek za povračilo“ dodati novo kategorijo s podrobnostmi o stroških nakupa, skladiščenja, aplikacije, distribucije cepiva in vab, kakor tudi samega cepljenja. Poleg tega bi bilo treba navedeni oddelek preimenovati v „Operativni stroški – Zahtevek za plačilo“ v skladu z Uredbo (EU) št. 652/2014.

(4) Izvedbeni sklep (EU) 2015/144 in Prilogo IV k Izvedbenemu sklepu (EU) 2015/144 bi bilo zato treba ustrezno spremeniti in popraviti.

(5) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Popravek Izvedbenega sklepa (EU) 2015/144

Prvi odstavek člena 1 Izvedbenega sklepa (EU) 2015/144 se nadomesti z naslednjim:

„Države članice v 30 dneh po uradni potrditvi prisotnosti bolezni iz Priloge I k Uredbi (EU) št. 652/2014 predložijo predhodne informacije o kategorijah zadevnih živali in proizvodov ter o tržnih cenah vsake navedene kategorije, pri čemer uporabijo elektronski dokument, pripravljen v skladu z obrazcem iz Priloge I k temu sklepu.“

Člen 2

Sprememba Izvedbenega sklepa (EU) 2015/144

V Prilogi IV k Izvedbenemu sklepu (EU) 2015/144 se oddelek z naslovom „Operativni stroški – Zahtevek za povračilo“ nadomesti z besedilom iz Priloge k temu sklepu.

Člen 3

Naslovniki

Ta sklep je naslovljen na države članice.

V Bruslju, 13. novembra 2015 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.

(2) Izvedbeni sklep Komisije (EU) 2015/144 z dne 28. januarja 2015 o določitvi postopkov za predložitev vlog za nepovratna sredstva in zahtevkov za plačilo ter povezanih informacij glede nujnih ukrepov v zvezi z boleznimi živali iz Uredbe (EU) št. 652/2014 Evropskega parlamenta in Sveta (UL L 24, 30.1.2015, str. 17).